## José Antonio Rovira anuncia la represa de les obres l’IES Jaume I de Borriana, que compta amb una inversió que supera els 22 milions d’euros

*** El conseller ha afirmat que es complix “el compromís que el Govern valencià té amb Borriana per a donar unes infraestructures de qualitat a l’alumnat”, afirma
* El mes d’abril passat la Conselleria va autoritzar un increment del finançament per al projecte de més de 8,6 milions fins a arribar als 22.175.765,52 euros actuals**

El conseller d’Educació, Cultura, Universitats i Ocupació, José Antonio Rovira, ha anunciat este dijous la represa de les obres de l’IES Jaume I de Borriana. Es tracta d’una actuació inclosa en el pla Edificant que compta amb un pressupost de més de 22 milions d’euros.

El conseller ha visitat l’IES juntament amb l’alcalde de la localitat, Jorge Monferrer, i el director general d’Infraestructures Educatives, José María Larena.

“És una satisfacció anunciar que es reprendran les obres, ja que això significa complir el compromís que el Govern Valencià té amb Borriana i donar unes infraestructures de qualitat a l’alumnat”, ha assenyalat el conseller. Rovira ha recordat que “des de 2020, amb l’anterior Govern autonòmic, l’alumnat està en aules prefabricades instal·lades en el camí Llombai i la previsió era que el nou institut estiguera acabat a finals de 2022, però no es va complir. Donem ara resposta, per tant, a una reivindicació i necessitat de Borriana”, ha afegit.

Per la seua banda, l’alcalde de Borriana ha manifestat que amb la represa definitiva de les obres de l’IES Jaume I, “este equip de govern complix, no solament un compromís i la paraula donada, sinó un deute històric amb la nostra ciutat. Hui marquem en el calendari el final d’anys de paràlisi administrativa i d’espera de l’alumnat, professors i les seues famílies”.

“Vull expressar el meu més sincer agraïment per la proximitat i la determinació del Govern de la Generalitat al llarg d’este procés, que ha sigut extraordinàriament complex. Hem aconseguit, per fi, reactivar els treballs d’un institut que no solament donarà resposta a una necessitat urgent per a més de 1.200 alumnes i les seues famílies, sinó que es convertirà en un referent comarcal de qualitat i modernitat en infraestructures educatives”, ha afegit.

El nou institut comptarà amb 24 aules d’ESO i 6 de Batxillerat, 7 de cicles formatius i zona poliesportiva. El conseller d’Educació ha destacat que serà “un edifici completament adaptat als nous temps, amb eficiència energètica, sostenibilitat i recursos per a l’alumnat i el professorat”.

L’import inicial per a esta obra era de 13,5 milions d’euros en 2019. La paralització de l’obra, sumada a l’increment dels costos pels materials va portar l’Ajuntament a sol·licitar a la Conselleria un increment de la delegació de 8,6 milions d’euros, que va ser aprovada el mes d’abril passat, per la qual cosa finalment l’import de l’obra ascendix a prop de 22,2 milions d’euros.

Fecha: 20/11/2025